ชงบิ๊กอสังหาฯ ลุย เขตศก.พิเศษ
ธนารักษ์ไปเขียวพร็อพเพอร์ตี้ เพอร์เฟค ทำนิคมท่องเที่ยวในเขตเศรษฐกิจพิเศษตราด
5 ก.ย. 2559

ธนารักษ์ไปเขียวพร็อพเพอร์ตี้ เพอร์เฟค ทำนิคมท่องเที่ยวในเขตเศรษฐกิจพิเศษตราด
นายจักรกฤศฏิ์ พาราพันธกุล อธิบดีกรมธนารักษ์ เป็นประธานการประชุมหารือกับผู้บริหาร บริษัท พร็อพเพอร์ตี้ เพอร์เฟค เมื่อสัปดาห์ที่ผ่านมา ถึงแผนการการลงทุนในเขตพัฒนาเศรษฐกิจพิเศษตราด ซึ่งจะเป็นการพัฒนาให้เป็นนิคมท่องเที่ยวในภูมิภาคตะวันออกของไทย เชื่อมกับการท่องเที่ยวของประเทศเพื่อนบ้าน ทำให้เกิดธุรกิจต่อเนื่องและการค้าขายเพิ่มขึ้นอย่างมาก
หลังจากนี้ กรมธนารักษ์จะเสนอเรื่องดังกล่าวให้คณะกรรมการพัฒนาพื้นที่เขตเศรษฐกิจพิเศษ ที่มี พล.อ.อนุพงษ์ เผาจินดา รมว.มหาดไทย เป็นประธาน ได้เห็นชอบ ซึ่งคาดว่าจะอนุมัติในไม่ช้านี้ เพราะเป็นเรื่องนโยบายที่รัฐบาลให้ความสำคัญ เพื่อให้เกิดการลงทุนกระตุ้นเศรษฐกิจ
นายจักรกฤศฏิ์ กล่าวว่า ในส่วนของเขตเศรษฐกิจพิเศษอีก 2 แห่ง ที่ จ.มุกดาหาร และหนองคาย ซึ่งการเปิดประมูลที่ผ่านมาไม่มีเอกชนสนใจ กรมธนารักษ์ก็จะเปิดให้เอกชนเข้าประมูลใหม่อีกครั้ง โดยปรับเงื่อนไขที่เอกชนขอมา คือ การขยายเวลาศึกษาการพัฒนาพื้นที่จากเดิม 60 วัน ซึ่งเอกชนเห็นว่าสั้นเกินไป ก็จะมีการขยายเวลาให้มากขึ้น
ขณะที่ปัญหาการพัฒนาพื้นที่เศรษฐกิจพิเศษเป็นนิคมอุตสาหกรรม ไม่สามารถนำพื้นที่ไปให้ผู้ประกอบการเช่าต่อเพราะเอกชนที่เป็นผู้พัฒนาไม่ได้เป็นเจ้าของพื้นที่เพราะเป็นการเช่า กรมธนารักษ์ได้ส่งเรื่องให้คณะกรรมการกฤษฎีกาตีความว่า หากไม่มีปัญหาก็เปิดประมูลใหม่ได้ ถ้ามีปัญหาก็จะเสนอใช้มาตรา 44 ยกเว้นให้